Luister: Manie Jackson sluit die jaar af op ŉ hoë nootDie gewilde sanger Manie Jackson se alomgewildheid vier hoogty en sy loopbaan stoom voortdurend tot nuwe hoogtes voort. Sy jongste album, Op ŉ hoë noot, doen dié titel gestand en is van omslag tot omslag gevul met eersteklas musikale bederf. Die album beslaan ŉ keurige versameling van 15 Afrikaanse en Engelse liedjies – van immergroen bekendes tot blinknuwe skeppings, wat enigiets van kontemporêre stukke tot country, goue oues en selfs ŉ paar geestelike items insluit. “Tydens die beplanningsfase het hulle gesê ek moet ŉ klassieke album doen,” vertel Jackson in ŉ ateljeeonderhoud met Maroela Media. “Ek was onseker of ek dit kan doen, want ek het nog nooit in my lewe ŉ sangles gehad en nie eens in die skoolkoor gesing nie, so dit gaan ŉ bietjie rof wees vir my om so iets aan te pak. Hulle daag my toe uit en sê kom ons kyk hoe ver kom ons.” Hy het liedjies gekies wat as classics beskou word. “Toe hulle vir my sê “Liefling”, het ek gesê die liedjie is al soveel keer opgeneem en dit is só ŉ groot treffer, hoe doen jy dit? Gelukkig het hulle my kans gegee om betrokke te wees by die produksie. Ek het gaan sit en die liedjie heeltemal verander sodat hy een honderd persent ŉ ballade is. Dit is mos maar ŉ hartseer liedjie oor mense wat baklei en vergifnis.” Die oorspronklike werke op die album wissel van dieper en meer ontspanne snitte soos “Donker hart”, “Vrou uit ŉ miljoen” en “Goeie genade” tot dansbare liedjies soos “Santa Maria” en “Lief en lewe”, sowel as ŉ country-jodel-liedjie in die vorm van “Onthou se jodel”. Om die album meer soos sy eie te laat voel, het hy ŉ hele paar persoonlike gunstelinge ook gekies. “My ma het vanjaar 70 geword en sy is nog altyd ŉ Nana Mouskouri-aanhanger. Ek het grootgeword met daai musiek, so toe besluit ek om vir haar 70ste verjaardag ‘Cuccurucucu Paloma’ op die album in te sluit,” vertel Jackson. Manie Jackson. (Foto: Facebook) Dekweergawes sluit ook uitvoerings van Al Martino se “Blue Spanish eyes” en Bobby Vee se “Take good care of my baby” in. Daar is ook twee geestelike liedjies op die album. “My platebaas het gesê ek moet die ‘Onse Vader’ doen, want dit sal goed inpas, maar ek het gevoel dit is ŉ baie swaar lied wat ŉ mens altyd laat dink aan die orrel,” lag hy. “Ek het nagte omgesit en gewonder wat ek kan doen met dié liedjie, en toe vat ons die liedjie en ons bou hom op die wysie van ‘Auld Lang Syne’. Hulle was al klaar met die liedjie, toe sê ek nee wag, nou raak dit eers weer vervelig, kom ons bring die ou Onse Vader op die einde terug. So, dit is nogal iets heeltemal anders en ŉ baie groot produksie.” “Praat ek mense engele tale”, een van sy eie gunstelinge, is ook op die album. “Mense beskou dit altyd as ŉ Christelike liedjie, maar dit handel oor die liefde – die Grootste Liefde van alles.” “Die Hemel weet”, Manie se duet saam met sy persoonlike held, die toe sewejarige Keagan Rossouw, is ŉ juweel wat hartsnare behoorlik sal roer. Keagan ly aan ŉ seldsame beenmurgsiekte en is ook gehoorgestrem, maar laat geensins toe dat dit ŉ demper plaas op sy merkwaardige sangtalent nie. Die sanger beplan om binnekort te toer met die nuwe album en skerts dat hy eers die liedjies se woorde moet inoefen. “Ek is al amper 40, so dit raak al hoe moeiliker om die liedjies te leer. Teen die tyd dat ek met die album toer, sal ek hopelik al die woorde uit my kop uit ken. Ek vra altyd met die eerste paar optredes die mense om verskoning – hulle moet my maar vergewe en gelukkig doen hulle dit – dan sit ek die woorde daar êrens neer. Ek het skool redelik goed deurgekom deur op te let in die klas, ek hou nie van leer nie!” Op ŉ hoë noot is by groot musiekhandelaars en op alle digitale platforms beskikbaar.